钦定古今图书集成/明伦汇编/官常典/第727卷 > 陈炤
## 钦定古今图书集成/明伦汇编/官常典/第727卷 > 陈炤

按《宋史忠义传》：“炤字光伯，常州人。少工词赋，登第为
丹徒县尉，历两淮制置司参议，官大军仓曹、寿春府
教授。复入帅幕，改知胊山县，仍兼主管机宜文字。寻
丁母忧归。北兵至，常守赵与鉴走匿，郡人钱訔以城
降。淮民王通居常州，阴以书约刘师勇，许为内应。朝
议乃以姚希得子訔知常州。师勇复常州，走钱訔，执”
安抚戴之泰等，遂迎訔以入。訔以炤久任边知兵，辟
为通判。或谓炤曰：“今辟难有辞矣。”炤曰：“乡邦沦没，何
可坐视，与其偷生而苟全，不若死之愈也。”遂墨衰而
出，凡可以备御，无不为之。訔入常甫十馀日，大军攻
常，炤等率义兵御战，自夏徂冬不能下。以功加带行
提辖文思院。常将张彦攻吕城，兵败而降，因尽言常
城中虚实，遂急攻之。炤等昼夜城守，招之不下。丞相
伯颜自将围其城，炤与訔持以忠义，协力固守。再加
訔太府寺丞，炤干办诸军粮料院，常将士皆转五官。
城益急，常兵阻壕水为阵，矢尽亦不降。城破，訔死之，
炤犹敛兵巷战，家人请曰：“城东北门围未合，可走常
熟，入临安也。”炤曰：“去此一步，非死所矣。”日中，兵至，死
焉。事上，追赠訔龙图阁待制，希得赠太师，炤直宝章
阁，并官其子。